พอร์ตบล.เทรดสั้นยันกฎดูแลอยู่หมัด
พอร์ตโบรกเกอร์เล่นเดย์เทรดสนุก สมาคมออกกติกา คุมตั้งแต่ 1 ม.ค. ดูแลความเรียบร้อย
19 ส.ค. 2554

พอร์ตโบรกเกอร์เล่นเดย์เทรดสนุก สมาคมออกกติกา คุมตั้งแต่ 1 ม.ค. ดูแลความเรียบร้อย
จากการติดตามพฤติกรรมการซื้อขายหุ้นของบัญชีบริษัทหลักทรัพย์ (พอร์ตโบรกเกอร์) ในระยะ 1-2 เดือนที่ผ่านมา พบว่ามีลักษณะเข้ามาซื้อๆ ขายๆ เก็งกำไรระยะสั้นมากขึ้นอย่างเห็นได้ชัด เหมือนกับผู้ลงทุนรายบุคคล ซึ่งแตกต่างจากนักลงทุนสถาบันในประเทศและต่างประเทศ ซึ่งมีทิศทางการลงทุนชัดเจน 
นายจงรัก ระรวยทรง เลขาธิการสมาคมบริษัทหลักทรัพย์กล่าว ยอมรับว่า พอร์ตโบรกเกอร์มีการซื้อขายระยะสั้นจริง แต่ทางสมาคมได้กำหนดแนวทางปฏิบัติในการบริหารและจัดการลงทุนในหุ้น รวมถึงสัญญาซื้อขายล่วงหน้า ซึ่งเริ่มมีผลบังคับใช้ตั้งแต่วันที่ 1 ม.ค. 2554 เป็นต้นมา 
สำหรับรายละเอียดนั้นมีการกำหนดกรอบการดูแลทั้งหมด ทั้งกำหนดวงเงินในการซื้อขาย และกรณีซื้อและขายในวันเดียวกัน (เดย์เทรด) นั้น ให้โบรกเกอร์ลงทุนได้ในวงเงินรวมทั้งหุ้นและสัญญาซื้อขายล่วงหน้าสูงสุดไม่เกิน 75% ของส่วนผู้ถือหุ้นของบริษัท 
ปัจจุบันสัดส่วนการซื้อขายของบริษัทหลักทรัพย์ (บล.) ในเดือนมี.ค. อยู่ที่ประมาณ 11% ถือว่าไม่สูงเมื่อเทียบกับตลาดต่างประเทศ แต่สิ่งที่ทางสมาคมให้ความสำคัญจะเป็นเรื่องพฤติกรรมการลงทุนแบบเดย์เทรดมากกว่า
“เกณฑ์ดูแลในเรื่องความเสี่ยงวงในการลงทุน ฐานะการเงินของโบรกเกอร์ นโยบายการตัดขาดทุน คุณสมบัติของผู้จัดการพอร์ต และมีเกณฑ์รายงานการลงทุนต่อคณะกรรมการของบริษัท เพื่อให้สามารถติดตามการลงทุนอย่างมีประสิทธิภาพ” นายจงรัก กล่าว
ขณะเดียวกันทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้เข้ามาตรวจสอบติดตามการลงทุนของบริษัทหลักทรัพย์ต่อเนื่อง และอาจพบการกระทำผิดบ้าง ซึ่ง ก.ล.ต.ได้มีการตักเตือนและลงโทษ แต่ไม่ถึงขั้นรุนแรงจนต้องเปิดเผยต่อสาธารณะ